VDSS sklep Psp 346/2010
Sodna praksa Višjega delovnega in socialnega sodišča, 2010-08-19

ZDRAVSTVENO ZAVAROVANJE - CIVILNO PROCESNO PRAVO

pritožba zoper sklep sodišča druge stopnje

Ker pritožba zoper sklep sodišča druge stopnje ni dovoljena (dovoljena je le zoper sodbo oziroma sklep sodišča prve stopnje), jo je sodišče prve stopnje pravilno zavrglo.

Pritožba se zavrne in se potrdi sklep sodišča prve stopnje z dne 21. 6. 2010.

V tem socialnem sporu je Višje delovno in socialno sodišče s sklepom opr. št. Psp 342/2009 z dne 8. 7. 2009 zavrnilo tožnikovo pritožbo zoper sklep Delovnega in socialnega sodišča v Ljubljani, opr. št. Ps 1003/2008 z dne 11. 5. 2009, s katerim je prvostopenjsko sodišče zavrglo tožbo z dne 11. 4. 2008 in vlogo z dne 1. 2. 2009, ker tožnik ni upošteval zahteve prvostopenjskega sodišča, da ju dopolni. Pravnomočen sklep Višjega delovnega in socialnega sodišča je bil, kot izhaja iz povratnice, priložene list. št. 24 v sodnem spisu, tožniku vročen 19. 8. 2008, kar je potrdil s podpisom.

S sklepom opr. št. Psp 650/2009 z dne 7. 1. 2010 je zavrnilo tožnikovo pritožbo zoper sklep sodišča prve stopnje z dne 6. 11. 2009, s katerim je to sodišče tožnikovi vlogi – pritožbo zoper sklep Višjega delovnega in socialnega sodišča z dne 30. 8. 2009 (vloženo priporočeno na pošto 31. 8. 2009) ter vlogo, ki jo je tožnik poslal po prejemu sklepa, s katerim je prvostopenjsko sodišče zahtevalo popravo in dopolnitev vloge, zavrglo.

Zoper sklep Višjega delovnega in socialnega sodišča, ki je bil tožniku vročen 22. 1. 2010, je 1. 2. 2010 priporočeno na pošto vložil „odgovor na sklep“ z datumom 29. 1. 2010, ki je po vsebini pritožba. Ponovno se sklicuje na sodbo prvostopenjskega sodišča opr. št. Ps 1504/2002, ki je postala pravnomočna 7. 7. 2004. Navaja, da izpodbija vse sklepe. Začasna zadržanost od dela zaradi bolezni je bila s sodbo ugotovljena za ves čas od 14. 6. 2002 dalje. Bolniški stalež mu je bil neutemeljeno prekinjen.

Sodišče prve stopnje je z izpodbijanim sklepom vlogo z dne 29. 1. 2010 zavrglo.

Tožnik je zoper sklep dne 30. 6. 2010 vložil pritožbo, v kateri se ponovno sklicuje na pravnomočno sodbo opr. št. Ps 1504/2002 ter smiselno zahteva priznanje bolniškega staleža za čas po 14. 6. 2002. Opisuje svoj socialni status, ko je po 31 letih dela postal delovni invalid brez zavarovanja.

Sodišče prve stopnje je v obrazložitvi sklepa o zavrženju tožniku pravilno pojasnilo, da je po določbi prvega odst. 333. čl. v zvezi s prvim odstavkom 366. čl. Zakona o pravdnem postopku (ZPP, Ur. l. RS, št. 26/99 – 45/2008), ki se na podlagi 19. čl. Zakona o delovnih in socialnih sodiščih (ZDSS-1, Ur. l. RS, št. 2/2004 in 10/2004) uporablja v socialnih sporih, pritožba dovoljena le zoper sodbo oz. sklep, izdan na prvi stopnji. Ker pritožba zoper sklep sodišča druge stopnje ni dovoljena, je sodišče prve stopnje tožnikovo vlogo z dne 1. 2. 2010 na podlagi prvega odstavka 366. člena v zvezi s prvim odstavkom 343. člena ZPP, pravilno zavrglo.

Neutemeljeno pritožbo je sodišče druge stopnje na podlagi 2. točke 365. člena ZPP zavrnilo.

ZDSS-1 člen 19. ZPP člen 333, 333/1, 343, 343/1, 366, 366/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.